ג'ון בראון (פוליטיקאי מרוד איילנד)

ג'ון בראון (באנגלית: John Brown; 27 בינואר 1736 – 20 בספטמבר 1803) היה סוחר, פוליטיקאי וסוחר עבדים אמריקאי מרוד איילנד. יחד עם אחיו ניקולס, ג'וזף ומוזס בראון, היה בין הדמויות המרכזיות בהקמת אוניברסיטת בראון (שנקראה אז College in the English Colony of Rhode Island and Providence Plantations) ובהעברתה לאחוזת המשפחה בפרובידנס.

בראון הניח את אבן הפינה של הבניין העתיק ביותר של האוניברסיטה בשנת 1770, ושימש כגזבר שלה במשך 21 שנים, בין 1775 ל־1796. הוא היה גם ממייסדי Providence Bank ושימש כנשיאו הראשון בשנת 1791. בראון היה פעיל במהפכה האמריקאית, במיוחד כאחד מיוזמי פרשת גאספי , וכיהן הן בממשל המדינתי והן בממשל הלאומי. במקביל היה תומך בולט בעבדות וניהל מאבקים חריפים בעיתונות, בבתי המשפט ובמערכת הפוליטית מול אחיו מוזס, שהפך לביטולן.

ביתו של בראון בפרובידנס משמש כיום מוזיאון ואתר היסטורי לאומי. שולחנו האישי וספרייתו נמצאים בגלריית האמנות של אוניברסיטת ייל בניו הייבן, קונטיקט.

 ביוגרפיה 
 ראשית חייו 
ג'ון בראון נולד ב-27 בינואר 1736 בפרובידנס שבמושבת רוד איילנד ומטעי פרובידנס, לג'יימס בראון השני ולהופ פאוור. אביו עסק במסחר, כולל סחר בעבדים, רום, מולסה וסחורות נוספות.

בראון היה צאצא של צ'אד בראון, ממייסדי פרובידנס ומטיף בפטיסטי מוקדם. דודו עובדיה בראון היה שותף לעסקי המשפחה במסחר, כולל מסחר בעבדים ממוצא אפריקאי. לאחר מות אביו של ג'ון בשנת 1739 סייע הדוד בגידול הילדים והקים עם האחים שותפות מסחרית.

 קריירה 
בראון ואחיו ניהלו עסק מצליח בחקלאות ובספנות. הוא היה פעיל בסחר בעבדים ובסחר עם סין והשקיע רבות באוניות פרטיות בין שנות ה-60 של המאה ה-18 לשנות ה-80 של המאה ה-18.

הוא היה ממנהיגי ארגון "בני החירות" ואחד מיוזמי שרפת הספינה הבריטית "Gaspee" בשנת 1772 – אירוע שנחשב לאחד ממעשי ההתנגדות האלימים הראשונים לשלטון הבריטי, לצד מסיבת התה של בוסטון, ואשר תרם להתפתחות המהפכה האמריקאית.

בשנת 1775 מכר בראון לצי האמריקאי את ספינתו הראשונה, USS "Providence". בשנת 1784–1785 מונה לנציג רוד איילנד בקונגרס הקונטיננטלי, אך לא השתתף בישיבות.

 סחר בעבדים 
בראון היה סוחר עבדים ובעל עבדים בעצמו. בשנת 1794 העביר הקונגרס חוק שאסר הכנת ספינות לסחר בבני אדם. בשנת 1797 הוחרמה ספינתו "Hope", והוא היה האמריקאי הראשון שנשפט בבית משפט פדרלי לפי חוק זה. הוא זוכה, אך הספינה לא הוחזרה לו.

 פעילות עסקית 
תחומי העסקים של בראון כללו בניית ספינות, ספקולציה בנדל"ן ותעשייה. הוא היה שותף במפעל Hope Furnace, שייצר תותחים במהלך המהפכה האמריקאית ומלחמת 1812.

בשנת 1791 ייסד את Providence Bank – הבנק הראשון ברוד איילנד – וכן את חברת Providence South Bridge. במהלך השנים התמזג הבנק לחברת FleetBoston Financial, שנרכשה בשנת 2004 בידי Bank of America.

 פעילות פוליטית 
בראון היה פדרליסט פעיל ופעל לצירוף רוד איילנד לאיחוד הפדרלי. הוא נבחר לבית הנבחרים של ארצות הברית בשנת 1798 וכיהן כהונה אחת, מ־4 במרץ 1799 עד 3 במרץ 1801.

 מותו 
בראון נפטר בפרובידנס ב־20 בספטמבר 1803 ונקבר בחלקת משפחת בראון בבית העלמין North Burial Ground בעיר.

 חיים אישיים 
הוא היה נשוי לשרה סמית' בראון, ולזוג נולדו כמה ילדים.

נכדו, ג'ון בראון פרנסיס, היה לימים חבר הסנאט של ארצות הברית ומושל רוד איילנד. נכד נוסף, צ'ארלס פרדריק הרסהוף, ובניו הקימו את חברת Herreshoff Manufacturing Company, מספנה בבריסטול שברוד איילנד.

 קישורים חיצוניים 



קטגוריה:אמריקאים ילידי רוד איילנד
קטגוריה:חברי בית הנבחרים של ארצות הברית מרוד איילנד
קטגוריה:חברי בית הנבחרים של ארצות הברית מטעם המפלגה הפדרליסטית
קטגוריה:אמריקאים שנולדו ב-1736
קטגוריה:אמריקאים שנפטרו ב-1803